FILOZOFSKI FAKULTET UNIVERZITETA U NIŠU

NASTAVNO-NAUČNOM VEĆU

**RECENZIJA ZA MONOGRAFIJU“PUTEVIMA MENTALNOG ZDRAVLJA“autorke Vesne Anđelković**

Rukopis pod nazivom “Putevima mentalnog zdravlja“ autorkeVesne Anđelković nudijednozaokruženo viđenje ove veoma zahtevne oblasti i,istovremeno, aktuelne i važne kako na individualnom, tako i na opštem, društvenom planu iz puno razloga.Svojim prilozima poseban doprinos dale su Aleksandra Bogdanović, Damjana Panić i Miljana Spasić Šnele.

Monografija se sastoji iz predgovora idve šire tematskeceline (202 strane teksta).Na kraju rukopisa priložena je i prikladno odabrana lista knjiga i članaka vezanih za svako poglavlje, koja može čitaocu pružiti dodatna razjašnjenja i omogućiti detaljnije upoznavanje sa obrađenim idejama autora.

Sadržaj obuhvaćen u prva tri poglavlja odnosi se na neka opšta pitanja vezana zakriterijume određenja mentalnog zdravlja, prevenciju i unapređenje mentalnog zdravlja, kao iprirodu stresa. Izdvojila bih posebno postavku autorke da se nivoi prevencije mogu ticati celokupnog životnog perioda, zadataka, teškoća i izazova u svakom od njih. I, sasvim razumljivo, ipak se najčešće susrećemo sa preventivnim programima koji su namenjeni deci i mladima. Dosadašnja iskustva u ovoj oblasti ističu da su škole, kao i vrtići, veoma pogodna mesta za sprovođenje preventivnih programa sa ciljem da se preveniraju najčešći problemi dece i mladih pre njihovog nastanka. Ističe se da umesto orijentacije na nedostatke i patologiju, fokus je na snagama i mogućnostima sa ciljem sprečavanja javljanja neželjenih oblika ponašanja. Za čitaoce će pretpostavljam posebno biti zanimljive informacije o primarnim programima prevencije koji se realizuju u brojnim zemljamau svetu. Neki od njih su: *Zipijevi prijatelji*, *Projekat školske tranzicije* (STEP), Selektivno/indikativni program prevencije nasilničkog ponašanja dece i mladih *Pozitivna akcija*.

U narednim poglavljima autorka se bavi temama blisko povezanim sa stresom. Razmatra se odnos izmeđutraumatskog događaja i traume, uključujući udeo velikih životnih događaja u doživljaju stresa. Između ostalog, ističe se da posledice velikih životnih događaja ne treba posmatrati samo u odnosu na sam događaj već i kroz hronične stresore do kojih dovode. O specifičnosti dečjeg doživljaja traume govori Aleksandra Bogdanović u poglavlju *Dete i trauma* posebno podvlačeći da je dečji doživljaj traume oblikovan ograničenim psihofizičkim mogućnostima dece i njihovim specifičnim doživljajem sebe, drugih i sveta.

Smatram posebno značajnim opredeljenje autorke monografije da nam približi i upozna nas sa savremenim stanovištima vezanih za strategije prevladanja stresa, rezilijentnost i psihosocijalnu podršku. Kada se radi o prevladavanju, autorka ističe proaktivnu dimenziju koja je u dosadašnjim sagledavanjima i istraživanjima nedovoljno zastupljena. Navodi se da je sasvim bilo prirodno da danas teoretičari i istraživači proširuju područje tradicionalnih modela suočavanja i na događaje koji će tek doći jer je budućnost, kao treća vremenska perspektiva, sastavni deo života ljudi.Što se, pak, tiče koncepta rezilijentnosti, po mišljenju autorke i danas postoje mnoge dileme i nesuglasja među teoretičarima u pogledu preciznog određenja tog pojma. Neka od otvorenih pitanja još uvek je opravdano postaviti tipa: «Da li je to crta ličnosti ili proces neutralisanja nepovoljnih okolnosti i pozitivne adaptacije?»,«Da li na rezilijenciju ukazuje i sposobnost osobe da se uspešno nosi sa razvojnim zadacima i da dalje napreduje uprkos nepovoljnim okolnostima?»

Tekstovi rukopisa Miljane Spasić Šnele obrađuje teme o kojima se priča i van psihološke javnosti. Očito su neki koncepti prešli iz laičke u naučnu sferuposlednjih decenija uglavnom pod uticajem pozitivne psihologije.Razmatraju se koncepti kao što su kvalitet života, subjektivno blagostanje, optimizam i pesimizam, ali i sreća, nada, psihološki napredak.

Damjana Panićse u završnom poglavlju monografije bavi veoma zahtevnim i,rekla bih, uvek aktuelnim oblastima kakve su kriza i intervencijekoje se preduzimaju da bi se ona prevladala.Napominje se da je fokus procene, a kasnije i same intervencije u krizi, na psihološkim potrebama osobe/zajedniceu krizi pre nego na traženju uzroka. Čitalac ima priliku da se upozna sa obiljem informacijama oovim specifičnim intervencijamakoje mogu imati različite oblike iforme, počev od pomoći i socijalne podrške koju nam u krizi pružaju članovi porodice i prijatelji, do intervencija koje realizuju obučeni profesionalci. I, svakako neplanirano, ovo poglavlje je upotpunjeno dodatkom koji se odnosi na gotovo globalnu, svetsku krizu izazvanom virusom korona.Razumljivo, nesporno izuzetnoveliku aktuelnost ovog teksta niko nije priželjkivao.

\*\*\*

Ne tako retko suočeni smo sa priličnim brojem ljudi koji imaju *implicitne teorije* o brojnim psihološkim pojavama, ponašanjima i fenomenima (naravno, ne samo psihološkim).Procena mentalnog zdravlja/patologije verovatno je neizbežni deo toga. Uverena samda će monografija “Putevima mentalnog zdravlja“, bar delom, pokrenuti ili dopuniti neka razmišljanja i u tom domenu. Tim pre je, po mom mišljenju, bilo prilično zahtevno i izazovno iz ugla profesionalnog dugogodišnjeg bavljenja ovom oblašću ponuditi zaokruženo viđenje mentalnog zdravlja prikazujući ne samo mnoge “puteve”, već i različite “stranputice” neizbežne pri sagledavanju ove kompleksne teme. Važno je reći da su upojedinačnim tematskim celinama uvedeni na jasan, sažet i kompetentan način brojni pojmovi i termini. Dodala bih da su pravom obilju informacija i razmatranja savremenihih istraživanja knjizi o mentalnom zdravlju pridodati kao ilustracija i pojedini primeri osoba koje su opisale sopstveni doživljaj stresa i traume.

Napisana upečatljivim stilom i opskrbljena konzistentnom argumentacijom, ova monografijamože predstavljati bazičnu literaturu na studijama psihologije, ali po značaju, i u drugim srodnim kliničkim oblastima.Zbog svega iznetog, sa zadovoljstvom predlažem Nastavno-naučnom veću Filozofskog fakultetu u Nišu da se ovaj vredni rukopis objavi.

7.5.2020. god. Prof. dr Snežana Vidanović

Niš